Gedagte vir die dag: God maak nie onderskeid nieHand 10:44 – Terwyl Petrus nog praat, het die Heilige Gees op almal gekom wat na die woord geluister het. “Ek het vas besluit. Moenie my met feite verwar nie,” het ‘n sekere politikus glo gesê. En dit is helaas ook waar van baie van ons. Dit is moeilik om ons vooroordele te oorwin en te erken dat die feite dit nie ondersteun nie. Waar ons ook al vandag gaan beweeg, gaan ons vooroordele in ‘n groot mate ons optrede bepaal. Vir Petrus en sy ses metgeselle was dit nie maklik om van hulle vooropgestelde idees af te sien nie. Hulle was oortuig dat die evangelie net vir mense van Joodse afkoms bedoel is, al het Jesus en die hele Ou Testament dikwels van “alle nasies” gepraat. Die Here moes dus van skoktaktiek gebruik maak om hulle tot ander insigte te bring. Ter wyl Petrus nog praat, val die Heilige Gees op die aanwesiges, en hulle begin in ander tale te praat, soos met die eerste dissipels gebeur het. En hierdie mense was nie eens gedoop nie! Petrus moes dus maar weer na sy eie idees kyk (Hand 2:38). God laat Hom nie bind deur ons idees nie. Die Heilige Gees wag nie eers tot ons gedoop is nie. Dit klink asof hierdie nuwe gelowiges in ongewone tale gepraat het, soos die Korintiërs, en nie in verstaanbare tale soos op Pinksterdag nie. Maar vir ons wat nie Jode is nie, is dit wonderlike nuus. Die gawe van die Heilige Gees is vir alle gelowiges, van alle volke en tale, bedoel. Hy wil ons toerus om vandag in sy diens te staan. Kom ons gee ons aan Hom oor, sodat Hy ons kan vervul en kan toerus vir hierdie dag. Gebed: “O Heilige Gees, ek gee myself aan U oor. Werk vandag in en deur my, sodat ek vir ander mense tot seën kan wees.” Bron: Uit die Beek – Attie van Wijk